Summit li sar illum bejn il-mexxejja tal-Unjoni Ewropea u l-mexxejja tas-sħab tal-Balkani tal-Punent f'Sofija kkonferma l-prospettiva Ewropea tar-reġjun u stipula għadd ta' azzjonijiet konkreti biex isaħħu l-kooperazzjoni fl-oqsma tal-konnettività, tas-sigurtà u tal-istat tad-dritt. Il-President tal-Kummissjoni Jean-Claude Juncker qal: “Dan is-summit ippermettielna nsawru rabtiet iktar mill-qrib mal-ħbieb tagħna mill-Balkani tal-Punent, li, pass pass, ta' kuljum qegħdin jersqu ftit iktar lejn l-Unjoni Ewropea — kulħadd bil-pass u l-merti tiegħu. Li tkun ankrat fl-Unjoni Ewropea jfisser li taqsam il-prinċipji u l-valuri tagħha, inkluż ir-rispett għall-istat tad-dritt, l-indipendenza tal-ġudikatura u l-libertà tal-kelma — għax l-Unjoni Ewropea hija, qabelxejn, komunità tal-valuri u tad-dritt.” Is-summit u d-Dikjarazzjoni ta' Sofija li ħarġet minnu jisħqu fuq l-importanza li jkompli l-impenn tal-Balkani tal-Punent favur l-istat tad-dritt, il-ġlieda kontra l-korruzzjoni u l-kriminalità organizzata, il-governanza tajba, kif ukoll ir-rispett għad-drittijiet tal-bniedem u d-drittijiet ta' nies li huma parti minn minoranzi. L-implimentazzjoni effettiva tar-riformi f'dawn l-oqsma hija essenzjali biex ir-reġjun ikompli miexi 'l quddiem fit-triq Ewropea tiegħu. Il-mexxejja tal-UE u tal-Balkani tal-Punent qablu li jieħdu għadd ta' azzjonijiet biex itejbu l-infrastruttura tat-trasport u tal-enerġija, kif ukoll il-konnettività diġitali fir-reġjun. L-UE u s-sħab tal-Balkani tal-Punent ħejjew ukoll is-sisien għal kooperazzjoni eqreb fl-oqsma tas-sigurtà, tal-migrazzjoni, u fl-indirizzar ta' sfidi ġeopolitiċi. Ngħaqqdu flimkien l-infrastrutturi, l-ekonomiji, u n-nies Biex jappoġġa l-implimentazzjoni tad-Dikjarazzjoni ta' Sofija u filwaqt li jislet mill-Istrateġija tal-Kummissjoni dwar il-Balkani tal-Punent u s-sitt inizjattivi emblematiċi tagħha, il-President Juncker illum ħabbar pakkett ġdid ta' miżuri li se jagħtu spinta lill-konnettività fir-reġjun u mal-UE, partikolarment permezz tal-Qafas ta' Investiment għall-Balkani tal-Punent. Aktar tard tul is-sena, se jiġu ppreżentati elementi oħrajn tal-Pakkett ta' Konnettività annwali tal-UE. Barra minn hekk, is-sħab impenjaw irwieħhom favur l-Aġenda Diġitali għall-Balkani tal-Punent. Din se tkun ta' appoġġ għat-tranżizzjoni tal-Balkani tal-Punent lejn ekonomija diġitali, u tinkludi passi bħal pjan direzzjonali biex jitnaqqsu l-ispejjeż tar-roaming kif ukoll pakkett ta' assistenza teknika għal investmenti potenzjali f'oqsma bħall-broadband. Kooperazzjoni iktar mill-qrib fuq is-sigurtà L-UE u l-Balkani tal-Punent jaffaċċaw sfidi ta' sigurtà komuni. Fis-summit, l-UE u l-Balkani tal-Punent qablu li jżidu l-ħidma tagħhom fuq prijoritajiet tas-sigurtà ewlenin: L-UE u s-sħab tal-Balkani tal-Punent qablu li jibnu fuq l-isforzi li għaddejjin bħalissa, li diġà huma sostanzjali, billi jtejbu l-ħidma strateġika u operazzjonali fil-qasam tal-kooperazzjoni tal-pulizija u dik ġudizzjarja, b'mod partikolari permezz tas-sehem tal-Balkani tal-Punent fiċ-Ċiklu tal-Politika tal-UE bejn l-2018–2021, il-kooperazzjoni kkoordinata madwar l-UE kontra l-kriminalità serja u organizzata. Bl-appoġġ tal-Kummissjoni, l-aġenziji tal-UE tal-Ġustizzja u Affarijiet Interni, bħall-Europol jew is-CEPOL, se jinvolvu rwieħhom iktar fil-Balkani tal-Punent biex jgħaqqdu effettivament l-azzjonijiet interni u esterni kontra kull tip ta' kriminalità organizzata transnazzjonali. Il-kooperazzjoni fir-rispons għall-kriżi tar-refuġjati wriet il-valur tal-isforzi kkoordinati. Il-mexxejja tal-UE u tal-Balkani tal-Punent qablu li jsaħħu l-kooperazzjoni dwar il-migrazzjoni u l-ġestjoni tal-fruntieri, inkluż permezz tal-uffiċjali ta' kollegament skjerati mill-UE. Għal aktar tagħrif Id-Dikjarazzjoni ta' Sofija tas-summit bejn l-UE u l-Balkani tal-Punent Is-sit web tas-summit bejn l-UE u l-Balkani tal-Punent Involviment imsaħħaħ tal-UE mal-Balkani tal-Punent Id-Direttorat Ġenerali tal-Politika Ewropea tal-Viċinat u n-Negozjati għat-Tkabbir L-aġenda għall-konnettività 2018 Skeda informattiva dwar Konnettività Msaħħa Skeda informattiva dwar Konnettività Diġitali Msaħħa Filmat — L-aġenda dwar il-konnettività Skeda informattiva: Sitt inizjattivi ġodda ewlenin biex tiġi appoġġata t-trasformazzjoni tal-Balkani tal-Punent Skeda informattiva — It-triq 'il quddiem Skeda informattiva — Relazzjonijiet ekonomiċi — Ninvestu fin-nies, fl-infrastruttura u fir-riformi Skeda informattiva: Involviment tal-UE mal-Balkani tal-Punent Infografika — il-Montenegro Infografika — is-Serbja Infografika — l-Eks-Repubblika Jugoslava tal-Maċedonja Infografika — l-Albanija Infografika — il-Bożnija-Ħerzegovina Infografika — il-Kosovo